কী হতো যদি নাগপুরে টসে হেরে যেতেন বিরাট কোহলি? ঘূর্ণি পিচে প্রথম ব্যাট করার সুযোগই তাহলে তিনি পেতেন না।
কী হতো যদি কল্যাণীর দু’দিনে শেষ হয়ে যাওয়া ম্যাচে টসে হেরে যেতেন মনোজ তিওয়ারি? খারাপ পিচে শেষে ব্যাট করতে হতো বাংলা দলকেই।
ক্রিকেটবিশ্বে তোলপাড় শুরু হয়েছে গোলাপি বলে দিন-রাতের টেস্ট ঘিরে। অ্যাডিলেডে শুক্রবার থেকে অস্ট্রেলিয়া ও নিউজিল্যান্ডের মধ্যে শুরু হচ্ছে সেই টেস্ট। বলা হচ্ছে, কেরি প্যাকারের সাদা বলে দিন-রাতের ক্রিকেটের পর এত বড় পরিবর্তন আর আসেনি।
গোলাপি বল নিয়ে উত্তুঙ্গ আগ্রহ মধ্যেই বৈপ্লবিক পরিবর্তন আনার কথা ঘোষণা করেছে ইংল্যান্ড ক্রিকেট বোর্ড। তারা কাউন্টি ক্রিকেটে টসই তুলে দিতে চাইছে। তার বদলে নিয়ম আনতে চাইছে যে, যাদের ঘরের মাঠ নয় তারা ঠিক করবে প্রথমে ব্যাট করবে না বল। ইংল্যান্ড ক্রিকেট বোর্ডের কর্তারা বলছেন, প্রধানত ‘হোম’ টিমের সুবিধামতো একপেশে পিচ তৈরির প্রবণতা আটকাতেই টস তুলে দেওয়ার কথা ভাবা হচ্ছে। ‘ভিজিটিং’ দল সিদ্ধান্ত নেবে মানেই ‘হোম’ টিম সতর্ক থাকবে। তারাও বুঝবে যে, খারাপ পিচ তৈরি করলে পরে এখানেই আমাদের ব্যাট করতে হবে।
ইংল্যান্ডে যদিও এরকম ভাবনা আসছে পিচে অতিরিক্ত ঘাস রাখা দেখে। স্পিনারদের আরও উৎসাহিত করতে চায় তারা। ভারতে পরিস্থিতি উল্টো। এখানে কী আন্তর্জাতিক ম্যাচ, কী রঞ্জিতে ঘূর্ণি পিচের রমরমা। গোলাপি বলের মতো টস উঠে যাওয়ার অভিনবত্বও অদূর ভবিষ্যতে জনপ্রিয় হলে ক্রিকেটই পাল্টে যেতে পারে বলে অনেকের মনে হচ্ছে।